Γνωμοδότηση της Επιτροπής των Περιφερειών για:

- «την πρόταση οδηγίας του Συμβουλίου σχετικά με το δικαίωμα των υπηκόων τρίτων χωρών να ταξιδεύουν στο εσωτερικό της Κοινότητας», και - «την πρόταση οδηγίας του Συμβουλίου για την άρση των προσωπικών ελέγχων στα εσωτερικά σύνορα»

(96/C 129/10)

Στις 24 Αυγούστου 1995, η Επιτροπή ζήτησε τη γνωμοδότηση της Επιτροπής των Περιφερειών για την «Πρόταση οδηγίας του Συμβουλίου σχετικά με το δικαίωμα των υπηκόων τρίτων χωρών να ταξιδεύουν στο εσωτερικό της Κοινότητας».

Στις 26 Οκτωβρίου 1995 το Συμβούλιο ζήτησε τη γνωμοδότηση της ΕΤΠ για την «Πρόταση οδηγίας του Συμβουλίου για την άρση των προσωπικών ελέγχων στα εσωτερικά σύνορα».

Στις 2 Οκτωβρίου 1995 και σύμφωνα με το άρθρο 198 Γ για την Ευρωπαϊκή Ένωση, η Επιτροπή των Περιφερειών αποφάσισε να γνωμοδοτήσει επί των ανωτέρω προτάσεων.

Στην επιτροπή 7 «Ευρώπη των πολιτών, Έρευνα, Πολιτισμός, Νεολαία και Καταναλωτές», ανατέθηκε η προετοιμασία των σχετικών εργασιών της Επιτροπής των Περιφερειών. Εισηγητής ήταν ο κ. Kretschmer.

Κατά την 11η σύνοδο ολομέλειας της 17ης και 18ης Ιανουαρίου 1996 (συνεδρίαση της 18ης Ιανουαρίου 1996) η ΕΤΠ υιοθέτησε την ακόλουθη γνωμοδότηση.

1. Εισαγωγή

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη:

το άρθρο 100 της Συνθήκης περί ιδρύσεως της Ευρωπαϊκής Κοινότητας,

τη σχετική πρόταση της Επιτροπής (),

την πρόταση της Επιτροπής σχετικά με την οδηγία του Συμβουλίου για την κατάργηση του ελέγχου προσώπων στα εσωτερικά σύνορα (),

την πρόταση της Επιτροπής σχετικά με την οδηγία του Ευρωπαϊκού Κοινοβουλίου και του Συμβουλίου με την οποία τροποποιούνται οι οδηγίες 68/360/ΕΟΚ και 73/148/ΕΟΚ (),

ότι το άρθρο 7Α της Συνθήκης προβλέπει την εγκαθίδρυση μιας εσωτερικής αγοράς, που περιλαμβάνει έναν χώρο χωρίς εσωτερικά σύνορα μέσα στον οποίο εξασφαλίζεται η ελεύθερη κυκλοφορία αγαθών, προσώπων, υπηρεσιών και κεφαλαίων, σύμφωνα με τις διατάξεις της Συνθήκης,

τις αρνητικές επιπτώσεις που θα είχε όσον αφορά την επίτευξη του στόχου αυτού η διατήρηση των ελέγχων στα εσωτερικά σύνορα (με σκοπό τη διασφάλιση του δικαιώματος ορισμένων κρατών μελών να μην επιτρέπουν την είσοδο στην επικράτειά τους σε υπηκόους τρίτων χωρών, οι οποίοι διαμένουν νομίμως σε άλλο κράτος μέλος),

ότι για την ορθή λειτουργία της εσωτερικής αγοράς απαιτείται η προσέγγιση των νομοθεσιών των κρατών μελών στο τομέα αυτό αλλά ότι πρέπει πάντοτε να λαμβάνονται υπόψη και στο σύνολό τους οι κοινοτικές και εθνικές διατάξεις, οι οποίες ρυθμίζουν το νομικό καθεστώς που ισχύει για τους υπηκόους τρίτων χωρών στα κράτη μέλη,

διατυπώνει τις εξής παρατηρήσεις:

2. Γενικές παρατηρήσεις

2.1. Σύμφωνα με το άρθρο 7 α της ΣΕΚ, η Κοινότητα υποχρεούται να λάβει τα μέτρα που απαιτούνται για την εγκαθίδρυση της εσωτερικής αγοράς.

Η Επιτροπή των Περιφερειών συμφωνεί με την άποψη ότι για την εγκαθίδρυση της εσωτερικής αγοράς απαιτείται η κατάργηση του ελέγχου προσώπων στα εσωτερικά σύνορα, προκειμένου να διασφαλιστεί η δυνατότητα της ελεύθερης κυκλοφορίας στην αγορά αυτή. Η Επιτροπή των Περιφερειών διαπιστώνει με ικανοποίηση ότι η Επιτροπή υποβάλλει προτάσεις που εξυπηρετούν τόσο την εγκαθίδρυση της εσωτερικής αγοράς όσο και την ένταξη των υπηκόων τρίτων χωρών.

2.2. Οι έλεγχοι προσώπων στα εσωτερικά σύνορα παρεμποδίζουν την ταύτιση των ευρωπαίων πολιτών με την Κοινότητα. Η κατάργηση των αστυνομικών και τελωνειακών διατυπώσεων στα εσωτερικά σύνορα προάγει την Ευρώπη των πολιτών.

Η Επιτροπή των Περιφερειών επισημαίνει ότι η ελεύθερη κυκλοφορία προσώπων αποτελεί μια από τις τέσσερις θεμελιώδεις ελευθερίες στις οποίες στηρίζεται η Ευρωπαϊκή Ένωση, η οποία γίνεται περισσότερο άμεσα αισθητή από τους πολίτες.

2.3. Η Επιτροπή των Περιφερειών επισημαίνει ότι οι προτάσεις που υποβλήθηκαν παράλληλα με την παρούσα πρόταση οδηγίας και που αφορούν την έκδοση οδηγίας για την κατάργηση των ελέγχων επί των προσώπων στα εσωτερικά σύνορα (COM(95) 347), και την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 68/360/ΕΟΚ περί καταργήσεως των περιορισμών στην διακίνηση και στη διαμονή εργαζομένων των κρατών μελών των οικογενειών τους στο εσωτερικό της Κοινότητας καθώς και της οδηγίας 73/148/ΕΟΚ περί καταργήσεως των περιορισμών στη διακίνηση καθώς και στην διαμονή των υπηκόων των κρατών μελών στο εσωτερικό της Κοινότητας στον τομέα της εγκατάστασης και της παροχής υπηρεσιών (COM(95) 348) συνιστούν ένα σημαντικό βήμα στην πορεία για την υλοποίηση της Ευρώπης των πολιτών.

2.4. Κατά την άποψη της Επιτροπής των Περιφερειών, με την κατάργηση των ελέγχων επί προσώπων στα εσωτερικά σύνορα θα πρέπει να ληφθούν μέτρα για την προστασία της ασφάλειας στα κράτη μέλη. Το κενό που έχει δημιουργηθεί στον τομέα της ασφάλειας με την κατάργηση των συνοριακών ελέγχων θα πρέπει να καλυφθεί με τη λήψη κατάλληλων μέτρων.

Η Επιτροπή των Περιφερειών τονίζει την ιδιαιτέρως άρρηκτη σχέση που υφίσταται μεταξύ της καθιέρωσης αποκατάστασης της εντελώς ελεύθερης κυκλοφορίας και της λήψης αντισταθμιστικών μέτρων για την προστασία της δημόσιας ασφάλειας. Η ελευθερία και η ασφάλεια θα πρέπει να προστατεύονται κατά τον ίδιο τρόπο.

2.4.1. Σχετικά η ΕΤΠ επιμένει στο γεγονός ότι η πρόταση της Επιτροπής για μια οδηγία του Συμβουλίου για την άρση των προσωπικών ελέγχων στα εσωτερικά σύνορα (COM(95) 347) αποτελεί και μία σοβαρή συμβολή στην υλοποίηση της ενιαίας αγοράς. Σύμφωνα με την ΕΤΠ απαραίτητος όρος για την υιοθέτηση της οδηγίας παραμένει, όμως, η θέσπιση μέτρων που θα εγγυώνται την εσωτερική ασφάλεια.

2.4.2. Κατά τη γνώμη της ΕΤΠ η άνευ ελέγχου διέλευση στα εσωτερικά σύνορα της ενιαίας αγοράς της ΕΕ δημιουργεί προβλήματα από πλευράς ασφάλειας σε απαράδεκτο βαθμό αν δεν ληφθούν κατάλληλα μέτρα.

2.4.3. Τα «συνοδευτικά μέτρα», που μνημονεύονται από την Επιτροπή στο αιτιολογικό της πρότασης οδηγίας, επιβάλλεται να καταστούν συγκεκριμένα ώστε να υπάρξει εγγύηση της εσωτερικής ασφάλειας με διαρκή τρόπο. Επιβάλλεται η θέσπιση πρόσθετων μέτρων. Η ΕΤΠ συνιστά σχετικά έναν προσανατολισμό με βάση τη συμφωνία του Σένγκεν αφού ληφθούν ταυτόχρονα υπόψη οι κανονιστικές ελλείψεις που είναι ήδη ορατές όσον αφορά το θέμα.

2.4.4. Η ΕΤΠ θεωρεί ότι πριν από οιανδήποτε κατάργηση των προσωπικών ελέγχων στα εσωτερικά σύνορα της ΕΕ είναι απαραίτητο να θεσπισθούν τα μέτρα που αναγκαιούν.

Σχετικά, η ΕΤΠ έχει τη γνώμη ότι η θέσπιση μέτρων για τη βελτίωση της πρακτικής συνεργασίας, η ανταλλαγή πληροφοριών και η δικαστική αρωγή αποτελούν επιτακτικούς, προκαταρκτικούς όρους.

2.4.5. Για τον λόγο αυτό η ΕΤΠ ζητά σε σχέση με την πρόταση της Επιτροπής για μια οδηγία του Συμβουλίου σχετικά με «την κατάργηση των προσωπικών ελέγχων στα εσωτερικά σύνορα» όπως τα αναγκαία κατάλληλα μέτρα διατυπωθούν ρητώς στην οδηγία.

2.4.6. Η ΕΤΠ χαιρετίζει το γεγονός ότι η Επιτροπή θα υποβάλει έκθεση για την υλοποίηση της οδηγίας στα χρόνια μετά την έναρξη της εφαρμογής της, και μεταγενέστερα κάθε τρία χρόνια, και ότι θα εμπλακεί στη διεργασία της διαβούλευσης.

2.5. Σε σχέση με την πρόταση οδηγίας για το δικαίωμα υπηκόων τρίτων χωρών να ταξειδεύουν στο εσωτερικό της Κοινότητας (COM(95) 346 τελικό), η ΕΤΠ σημειώνει ότι ορισμένα μέρη της οδηγίας έχουν ήδη υλοποιηθεί τόσο μεταξύ των μελών της ΕΕ όσο και στο εσωτερικό της Ένωσης στο σύνολό του.

2.5.1. Στις χώρες Μπενελούξ υφίσταται μία ρύθμιση που επιτρέπει σε υπηκόους τρίτων χωρών, οι οποίοι διαθέτουν άδεια παραμονής ή βεβαίωση από τις αρχές ενός των κρατών αυτών να εισέρχονται ελεύθερα στην επικράτεια των άλλων.

2.5.2. Από τις 26 Μαρτίου 1995, επτά κράτη μέλη της Κοινότητας (Βέλγιο, Γερμανία, Ισπανία, Γαλλία, Λουξεμβούργο, Κάτω Χώρες, Πορτογαλία) έθεσαν σε εφαρμογή τη σύμβαση του Schengen.

Στο κεφάλαιο 4 της συμφωνίας περί εφαρμογής της σύμβασης του Schengen, της 14ης Ιουνίου 1985, που υπογράφτηκε από τις κυβερνήσεις των χωρών Μπενεξούξ, της Ομοσπονδιακής Δημοκρατίας της Γερμανίας και της Γαλλικής Δημοκρατίας και που αναφέρεται στη σταδιακή κατάργηση των ελέγχων στα κοινά σύνορα, αναφέρονται οι όροι για την ελεύθερη κυκλοφορία των υπηκόων τρίτων χωρών. Οι σχετικές διατάξεις διασφαλίζουν σε μεγάλο βαθμό την ελεύθερη κυκλοφορία των υπηκόων τρίτων χωρών στην επικράτεια των συμβαλλομένων κρατών.

Έτσι, υπήκοοι τρίτων χωρών, οι οποίοι δεν χρειάζονται άδεια εισόδου για όλα τα κράτη που έχουν υπογράψει τη σύμβαση του Schengen, μπορούν να κυκλοφορούν ελεύθερα στην επικράτειά τους για διάστημα 3 μηνών, εφόσον και όσο πληρούν τις λοιπές προϋποθέσεις εισόδου (άρθρο 20). Το ίδιο ισχύει για υπηκόους τρίτων χωρών οι οποίοι διαθέτουν την απαιτούμενη ενιαία άδεια εισόδου (άρθρο 19). Εφόσον η κατοχή αδείας εισόδου είναι υποχρεωτική σε ένα ή σε ορισμένα κράτη του Schengen, οι υπήκοοι τρίτων χωρών πρέπει να διαθέτουν άδεια εισόδου μόνο σε περίπτωση που εισέρχονται σε ένα από αυτά τα κράτη.

Ιδιαίτερη σημασία έχουν οι διατάξεις του άρθρου 21, με βάση τις οποίες οι υπήκοοι τρίτων χωρών που διαθέτουν άδεια παραμονής σε ένα από τα συμβαλλόμενα κράτη μπορούν να κυκλοφορούν ελεύθερα στην επικράτεια των άλλων για διάστημα τριών μηνών. Η δυνατότητα αυτή βελτιώνει σημαντικά από νομοθετική και πρακτική άποψη τη θέση των υπηκόων τρίτων κρατών που διαμένουν στις χώρες του Schengen, οι οποίοι στο παρελθόν ήταν υποχρεωμένοι να διαθέτουν άδεια εισόδου για να επισκεφθούν ένα άλλο συμβεβλημμένο κράτος.

Επ'αυτού, η Επιτροπή των Περιφερειών τονίζει ότι η κατάργηση των ελέγχων επί προσώπων δεν ισοδυναμεί με τη χορήγηση του δικαιώματος εισόδου σε ένα από τα συμβαλλόμενα κράτη.

2.5.3. Με την απόφαση του Συμβουλίου, της 30ης Νοεμβρίου 1994 (), που ελήφθη βάσει του άρθρου 3 παράγραφος 2 στοιχείος β) της Συνθήκης για την Ευρωπαϊκή Ένωση και αφορά τις διατυπώσεις ταξιδίου, παρέχονται ευρύτατες δυνατότητες κυκλοφορίας σε μαθητές, υπηκόους τρίτων χωρών, που διαμένουν σε ένα κράτος μέλος καθώς και σε ομάδες μαθητών διαφόρων υπηκοοτήτων (κοινοτικών ή εξωκοινοτικών χωρών). Τα πρόσωπα αυτά μπορούν να ταξιδεύουν ως ομάδα σε άλλα κράτη μέλη χωρίς άδεια εισόδου και χωρίς ταξιδιωτικό έγγραφο. Τα ταξιδιωτικά έγγραφα υποκαθίστανται από έναν κατάλογο των μαθητών.

Η κοινή δράση του Συμβουλίου αποσκοπεί στην προαγωγή της κοινωνικής ένταξης των υπηκόων τρίτων χωρών που διαμένουν νομίμως στην Ευρωπαϊκή Ένωση. Η Επιτροπή των Περιφερειών εκφράζει τη λύπη της διότι η κοινή δράση αφορά τη διευκόλυνση των ομαδικών ταξιδίων μαθητών και όχι - όπως προβλεπόταν αρχικά - και των υπηκόων τρίτων χωρών που διαθέτουν άδεια παραμονής επ'αόριστο καθώς και των λοιπών ομαδικών ταξιδίων (αθλητικών και πολιτιστικών συλλόγων).

Η Επιτροπή των Περιφερειών πιστεύει πάντως ότι η κοινή δράση αποτελεί και ένα ευρωπαϊκό μήνυμα δια του οποίου επιχειρείται να καταστεί καθημερινό βίωμα των νέων ότι μπορούν να κυκλοφορούν ελεύθερα, χωρίς γραφειοκρατικά εμπόδια και ότι η Ευρώπη είναι ένας χώρος χωρίς εσωτερικά σύνορα.

2.6. Όσον αφορά την παροχή υπηρεσιών εκ μέρους επιχειρήσεων οι οποίες απασχολούν υπήκοους τρίτων χωρών, η Επιτροπή των Περιφερειών παραπέμπει στην απόφαση του Δικαστηρίου των Ευρωπαϊκών Κοινοτήτων της 9. 8. 1994 (υπόθεση C 43/93 - R. Van der Elst), σύμφωνα με την οποία οι υπήκοοι τρίτων χωρών οι οποίοι απασχολούνται νομίμως και για μεγάλο χρονικό διάστημα σε μία επιχείρηση, που είναι εγκατεστημένη σε ένα κράτος μέλος και προσφέρει υπηρεσίες σε άλλο κράτος μέλος της Ευρωπαϊκής Ένωσης, έχουν το δικαίωμα να μεταβαίνουν σ' αυτό το άλλο κράτος μέλος. Ωστόσο, τα πρόσωπα αυτά πρέπει να πληρούν τις προϋποθέσεις που ισχύουν για την είσοδο στο κράτος μέλος στο οποίο προσφέρονται οι υπηρεσίες. Η Επιτροπή των Περιφερειών επισημαίνει ότι, στην περίπτωση που η κατοχή άδειας εισόδου είναι υποχρεωτική, η άδεια αυτή χορηγείται σε σύντομο χρονικό διάστημα από τα αντίστοιχα προξενεία.

3. Ειδικές παρατηρήσεις

3.1. Νομική βάση

3.1.1. Κατά την άποψη της Επιτροπής των Περιφερειών, η ελεύθερη κυκλοφορία προσώπων κατά την έννοια του άρθρου 7 της ΣΕΚ αφορά όλα τα πρόσωπα που βρίσκονται στην επικράτεια της Ευρωπαϊκής Ένωσης, ανεξάρτητα από την υπηκοότητά τους.

3.1.2. Παράλληλα, η Επιτροπή των Περιφερειών εφιστά την προσοχή στο γεγονός ότι, σύμφωνα με το άρθρο Κ 1 αριθ. 2 της ΣΕΕ, η ευρωπαϊκή νομοθεσία θεωρεί την πολιτική έναντι των υπηκόων τρίτων χωρών θέμα κοινού ενδιαφέροντος για τα κράτη μέλη. Η πολιτική αυτή αφορά επίσης τον καθορισμό των προϋποθέσεων εισόδου και κυκλοφορίας των υπηκόων τρίτων χωρών στην επικράτεια των κρατών μελών.

3.1.3. Όσον αφορά την απόφαση του Συμβουλίου, με βάση το άρθρο Κ 3 παράγραφος 2 περίπτωση β της Συνθήκης για την Ευρωπαϊκή Ένωση, σχετικά με την ανάληψη κοινής δράσης για τη διευκόλυνση των μετακινήσεων μαθητών, υπηκόων τρίτων χωρών, που διαμένουν σε ένα κράτος μέλος, η Επιτροπή των Περιφερειών συμφωνεί με την άποψη της Επιτροπής, η οποία συμπεριέλαβε στα πρακτικά (έγγρ. του Συμβουλίου 11701/94, σ. 8) κείμενο σύμφωνα με το οποίο η κοινή δράση δεν θίγει σε καμία περίπτωση της κοινοτικές αρμοδιότητες στον τομέα αυτό και ότι επιφυλάσσεται του δικαιώματος να υποβάλει προτάσεις για τη θέσπιση κοινών νομοθετικών διατάξεων που αφορούν ιδιαιτέρως τα σύντομα ταξίδια υπηκόων τρίτων χωρών.

3.1.4. Επί του θέματος αυτού, η Επιτροπή των Περιφερειών επισημαίνει ότι οι διατάξεις του άρθρου Κ 1 αριθ. 3 ΣΕΕ, επιτρέπουν την επέκταση των κοινοτικών νομοθετικών αρμοδιοτήτων σε επί μέρους τομείς της πολιτικής έναντι των υπηκόων τρίτων χωρών.

3.1.5. Ανεξαρτήτως αυτού, η Επιτροπή των Περιφερειών είναι πεπεισμένη ότι ο στόχος της προτεινόμενης οδηγίας είναι η εγκαθίδρυση της εσωτερικής αγοράς και η εξάλειψη ενός τα αίτια της διατήρησης των ελέγχων προσώπων στα εσωτερικά σύνορα. Κατά συνέπεια, η Επιτροπή των Περιφερειών πιστεύει ότι το άρθρο 100 της ΣΕΚ μπορεί να χρησιμεύσει ως νομική βάση για την πρόταση οδηγίας.

3.2. Πολιτική κοινωνικής ένταξης στις περιφέρειες

3.2.1. Η Επιτροπή των Περιφερειών επισημαίνει ότι οι περιφέρειες της Ευρωπαϊκής Ένωσης επιχειρούν μέσω μιας βελτιωμένης πολιτικής που αποσκοπεί στην ένταξή τους να άρουν την απομόνωση των υπηκόων τρίτων κρατών και να αμβλύνουν τις κοινωνικές συγκρούσεις. Η αποστολή αυτή μπορεί να εκπληρωθεί καλύτερα σε περιφερειακό παρά σε εθνικό επίπεδο, δεδομένου ότι οι περιφέρειες γνωρίζουν καλύτερα τις τοπικές κοινωνικές διαρθρώσεις και είναι σε θέση να αναλάβουν ταχέως δράση.

3.2.2. Η Επιτροπή των Περιφερειών διαπιστώνει ότι η κοινωνική ένταξη δεν προάγεται μόνο μέσω της διασφάλισης της ελεύθερης κυκλοφορίας, αλλά και με τη λήψη μέτρων στους τομείς της εκπαιδευτικής και της πολιτιστικής πολιτικής.

3.2.3. Σύμφωνα με την Επιτροπή των Περιφερειών, η καθοδήγηση των μεταναστευτικών ρευμάτων και η κοινωνική ένταξη των νομίμων μεταναστών μπορούν να επιτευχθούν μόνο σταδιακά. Εν όψει των διαφορετικών νομικών διατάξεων που ισχύουν στα κράτη μέλη της Ευρωπαϊκής Ένωσης για τους υπηκόους τρίτων χωρών, είναι απαραίτητο να διασαφηνιστούν οι κοινές προϋποθέσεις εισόδου και το δικαίωμα παραμονής υπηκόων τρίτων χωρών που διαμένουν νομίμως στην Ένωση. Από την άποψη αυτή, η Επιτροπή των Περιφερειών εκφράζει την ικανοποίησή της για τον κοινό κατάλογο αδειών εισόδου που αποφασίστηκε από τους Υπουργούς Εσωτερικών της Ευρωπαϊκής Ένωσης στις Βρυξέλλες. Κατά την άποψη της Επιτροπής των Περιφερειών, στις διαπραγματεύσεις που θα διεξαχθούν στο πλαίσιο της Διακυβερνητικής Διάσκεψης του 1996, θα πρέπει να εξεταστεί κατά πόσον η συνεργασία στον τομέα της μεταναστευτικής πολιτικής, η οποία αναφέρεται στο άρθρο Κ 1 αριθ. 3 της ΣΕΕ, θα αναχθεί σε κοινοτική αρμοδιότητα με στόχο την καταπολέμηση της παράνομης μετανάστευσης και της ανεξέλεκτης ειδόδου υπηκόων τρίτων χωρών στις χώρες της Κοινότητας.

3.2.4. Προκειμένου να αποφευχθεί η ανεξέλεγκτη είσοδος υπηκόων τρίτων χωρών στις χώρες της Κοινότητας και προκειμένου να διατηρηθεί η συνάφεια των εθνικών νομοθετικών διατάξεων που ισχύουν για τους υπηκόους τρίτων χωρών, η Επιτροπή των Περιφερειών προτείνει τον περιορισμό του πεδίου της οδηγίας κατά τέτοιο τρόπο ώστε η ελεύθερη κυκλοφορία να μην επιτρέπεται σε περίπτωση που η άδεια των αρχών ή η βεβαίωση ενός κράτους μέλους προβλέπουν περιορισμούς στη μετακίνηση.

4. Συμπεράσματα

4.1. Η ΕΤΠ χαιρετίζει τις προτάσεις οδηγιών της Επιτροπής για το δικαίωμα των υπηκόων τρίτων χωρών να ταξειδεύουν ελεύθερα και την κατάργηση των προσωπικών ελέγχων στα εσωτερικά σύνορα ως θετική συμβολή στην υλοποίηση της ελεύθερης κυκλοφορίας προσώπων που συνδυάζεται με την ενιαία αγορά.

4.2. Η ελευθερία αυτή, η οποία επιτρέπει τη βραχεία παραμονή υπηκόων τρίτων χωρών σε όλα τα κράτη μέλη της Ένωσης προάγει τις ενδοκοινοτικές ταξιδιωτικές μετακινήσεις και τον τουρισμό.

4.3. Πάντως το δικαίωμα της ελεύθερης κυκλοφορίας για τους υπηκόους τρίτων χωρών και η κατάργηση των προσωπικών ελέγχων δεν πρέπει να είναι επιζήμιες για τη δημόσια ασφάλεια. Η ΕΤΠ επιμένει ότι οι ελλείψεις από πλευράς ασφαλείας πρέπει να καλυφθούν με ανάλογα μέτρα.

Για λόγους ασφαλείας είναι επιτακτικό και μετά την εφαρμογή μέτρων του τρίτου πυλώνα, να συνεχισθεί ο προβληματισμός γύρω από την πρόταση οδηγίας.

4.4. Τέλος, για να επιτευχθεί η καλύτερη υλοποίηση της ελεύθερης κυκλοφορίας των πολιτών της ΕΕ και εκείνων των τρίτων χωρών στο εσωτερικό της ενιαίας αγοράς, η ΕΤΠ ζητά όπως, στη συνέχεια της Διακυβερνητικής Διάσκεψης του 1996 βασικά θέματα που ανάγονται στην εσωτερική πολιτική και νομικά ζητήματα μετατοπισθούν από τη διακυβερνητική συνεργασία σε ένα πιο επίσημο επίπεδο με την ένταξή τους στη Συνθήκη ΕΚ.

Βρυξέλλες, 18 Ιανουαρίου 1996.

Ο Πρόεδρος της Επιτροπής των Περιφερειών

Jacques BLANC

() COM(95) 346 τελικό.

() COM(95) 347 τελικό.

() COM(95) 348 τελικό.

() EE αριθ. L 327 της 19. 12. 1994, σ. 1.